Kizabizabina mwenye vuvuzela.

Kizabizabina wa mtaani kwetu alijaliwa vitu viwili; mdomo na sauti kubwa - na vyote alijua kuvitumia barabara! Watu hatukulala kwa makelele na mayowe ya kila siku. Saa nane usiku utasikia “jamani mwizi huyooo!”; hamjalala vizuri utasikia, “kamata vibaka haooo!”;  hamjakaa sawa mara, “majambazi hayooo!”

Mara nyingi tulipoamka ilikuwa ni nadra kuwaona wezi, tulipotoka Kizabizabina alituonyesha nyayo na uelekeo wezi walikotokomea. Alitulaumu sana kwa kujivuta kuamka.

Pamoja na kuwepo kwa watu waliokiri kuibiwa, wapenda usingizi wakaanza kuchoshwa na kelele za kila siku. Baadhi wakaanza kuhoji, inakuwaje Kizabizabina peke yake ndiye anayebahatika kuwaona wezi?

Kizabizabina alipoona hasikilizwi vya kutosha akaamua kununua vuvuzela; hapo hapakukalika tena! Wapenda usingizi wakaitisha kikao cha siri na kupitisha maazimio mazito. Sisi wengine tulistukia makelele ya Kizabizabina yamepotea ghafla, kumbe Kizabizabina alifungwa jiwe shingoni na kutoswa baharini!

Kwa sasa mtaa wetu ndio unaongoza kwa utulivu wakati wa usiku!